《涞水行为同年甘耕道赋》
清代·李茹旻

涞水涓涓绕仙县，百里山川接畿甸。秋晚冬初雉兔肥，邑人相诫出矰罥。

御坊锦衣韝臂来，恶如哮虎怒雷电。竞栖大厦架赝隼，四逐居民如雀燕。

鸡豚刍豆供给空，仓囷瓶罍搜括遍。拿攫鞭箠任牙爪，人命何如草菅贱。

牧奔令走趋下风，谁能奋臂三相援。强项令君来何迟，百鍊之刚今始见。

受辞执法急追捕，豪奴走匿心胆战。东方千骑疾驰归，期门四姓呼亲串。

交通朝右肆巧诋，切肤上愬滋摇煽。诏下文武尚书省，廷慰诸曹参决谳。

供奉岂有五坊儿，逢迎类多三语掾。佥云此令宜罢斥，文致其辜工锻鍊。

令君直气不稍贬，逝将解组吾何恋。独赖天子真圣明，烛照万里谁能眩。

况乃宵旰忧黎元，守令皆由亲拣选。岂令若辈恣狂逞，反将良牧加严谴。

近习交谤徒尔为，爰书奏报空盈卷。亲为平反斥其私，更于令君有深眷。

涞水民争祝万年，叩阍声达蓬莱殿。夹道欢迎父母归，家家买酒出钗钏。

从此安堵更无虞，有巢我居田我佃。呜呼令君有如此，一时旁州皆尔羡。

安得公辈十数人，参错天下为方面。

作者简介：（1657—1734）清江西临川人，字覆如，号鹭洲。康熙五十二年进士，官内阁中书。与兄李事之均工诗文，京师号为“临川二李”。有《太平府志》、《粤西通志》、《二水楼诗文稿》。